b"\n_START_ARTICLE_\nLlanito\n_START_PARAGRAPH_\nLlanito ali yanito [izg. ja'nito] je gibraltarski dialekt, podoben \xc5\xa1pangle\xc5\xa1\xc4\x8dini, ki zdru\xc5\xbeuje andaluzijsko \xc5\xa1pan\xc5\xa1\xc4\x8dino in britansko angle\xc5\xa1\xc4\x8dino, poleg tega pa uporablja tudi elemente italijan\xc5\xa1\xc4\x8dine in ostalih mediteranskih jezikov. Llanito ni kreolski jezik, ker ne izvira iz pid\xc5\xbeina, temve\xc4\x8d je \xc5\xa1panski dialekt z veliko izposojenkami. Ima namre\xc4\x8d \xc4\x8dez 500 besed, ki izvirajo iz hebrej\xc5\xa1\xc4\x8dine, genove\xc5\xa1\xc4\x8dine, arab\xc5\xa1\xc4\x8dine, portugal\xc5\xa1\xc4\x8dine in malte\xc5\xa1\xc4\x8dine. Llanito je tudi beseda, s katero se ljubkovalno ozna\xc4\x8duje prebivalce Gibraltarja.\n_START_SECTION_\nJezik\n_START_PARAGRAPH_\nAndaluzijska \xc5\xa1pan\xc5\xa1\xc4\x8dina in britanska angle\xc5\xa1\xc4\x8dina sta glavni del llanita, poleg tega pa ta dialekt sestavlja \xc5\xa1e ve\xc4\x8d kot 500 izposojenk iz ligurskega srednjeve\xc5\xa1kega dialekta, hebrej\xc5\xa1\xc4\x8dine, malte\xc5\xa1\xc4\x8dine, portugal\xc5\xa1\xc4\x8dine. Govorci velikokrat uporabljajo kodno preklapljanje iz angle\xc5\xa1\xc4\x8dine v \xc5\xa1pan\xc5\xa1\xc4\x8dino. Llanito se pojavlja tudi v sosednjem mestu La L\xc3\xadnea de la Concepci\xc3\xb3n, zaradi tolik\xc5\xa1nega \xc5\xa1tevila prebivalcev tega mesta, ki delajo v Gibraltarju._NEWLINE_Nekaterim, ki govorijo samo en jezik, angle\xc5\xa1\xc4\x8dino ali \xc5\xa1pan\xc5\xa1\xc4\x8dino, se Llanito lahko zdi nerazumljiv, saj govorci velikokrat nepri\xc4\x8dakovano preklopijo iz enega jezika v drugega, dvojezi\xc4\x8dnim ljudem pa se lahko ta govorica zdi unikatna in zanimiva. Zna\xc4\x8dilnost dialekta je, da izgovarjajo angle\xc5\xa1ke besede z andaluzijskim prizvokom. Ovseni ka\xc5\xa1i na primer pravijo kuecaro (\xc5\xa1pansko zvene\xc4\x8da beseda, ki izhaja iz angle\xc5\xa1ke znamke ovsenih kosmi\xc4\x8dev Quaker Oats). Ve\xc4\x8dina gibraltarcev, sploh tisti bolje izobra\xc5\xbeeni, govori tako standardno kastiljsko kot andaluzijsko \xc5\xa1pan\xc5\xa1\xc4\x8dino, prav tako pa tudi standardno britansko angle\xc5\xa1\xc4\x8dino. Italijanski izobra\xc5\xbeenec Giulio Vignoli je izjavil, da je bil llanito v prvih desetletjih 19. stoletja poln genove\xc5\xa1kih besed, po\xc4\x8dasi pa so se vanj prikradle \xc5\xa1panske in angle\xc5\xa1ke, ki danes prevladujejo._NEWLINE_Na llanito je dosti vplivala judovska kultura, saj je imel Gibraltar veliko populacijo \xc5\xbeidov. K dialektu so doprinesli besede in izraze iz \xc5\xbee skoraj izumrlega dialekta Haketia, \xc5\xbeidovsko-\xc5\xa1panskega jezika, katerega so govorili sefardski judje iz Severnega Maroka (Tetuana in Tangiersa) in \xc5\xa1panskih eksklav Ceute in Melille._NEWLINE_\xc4\x8ceprav llanito redkokdaj najdete zapisanega, je Manuel Cavilla leta 1978 izdal slovar llanita z naslovom Diccionario Yanito, leta 2001 pa je gibraltarski zgodovinar Tito Vallejo izdal slovar z naslovom The Yanito Dictionary. Including Place Names and Yanito Anecdotes.\n_START_SECTION_\nOddajanje\n_START_PARAGRAPH_\nGibraltarska organizacija za oddajanje (Gibraltar Broadcasting Corporation) je za\xc4\x8dela oddajati programe v llanitu, kot na primer Talk About Town, kjer trije govorci razglabljajo o pomembnih aktualnih lokalnih zadevah. Poleg tega je obstajala kuharska oddaja z imenom Pepe's Pot, kjer so uporabljali tudi llanito.\n_START_SECTION_\nFilm\n_START_PARAGRAPH_\nDokumentarni film People of the Rock: The Llanitos of Gibraltar iz leta 2011 obravnava zna\xc4\x8dilnosti, kulturo in zgodovino llanita. V temu dokumentarcu najdete intervjuje s Pepejem Palmerom (iz oddaje Pepe's Pot), Kaiane Aldorino (Miss sveta 2009) in Titom Vallejom.\n_START_SECTION_\nNarodno ime\n_START_PARAGRAPH_\nUradno ime prebivalcev Gibraltarja je gibraltarci, a vendar se zadnja leta uveljavlja izraz llanitos (llanitas za \xc5\xbeenske), predvsem v sosednjih mestih La L\xc3\xadnea, San Roque, Algeciras, Campo de Gibraltar in po samem Gibraltarju. Ko govorijo angle\xc5\xa1ko, sami sebe imenujejo g\xc3\xb1ibraltarians (gibraltarci), ko pa govorijo \xc5\xa1pansko, si re\xc4\x8dejo llanitos, raje kot gibraltare\xc3\xb1os."